## Les Arts celebra el seu XX aniversari amb una representació de ‘Faust’ que serà la primera obra que dirigisca Lorenzo Viotti a Espanya

*** Les Arts acull l’estrena absoluta del muntatge de Johannes Erath coproduït amb La Scala, la Staatsoper de Berlín i el Teatro Real
* Ruth Iniesta, Iván Ayón-Rivas i Alex Esposito lideren el repartiment de la primera òpera del suís Lorenzo Viotti**

El Palau de les Arts Reina Sofia celebra el XX aniversari de la seua inauguració amb una nova producció de *Faust*, icona de l’òpera francesa, amb Lorenzo Viotti en la direcció.

Les Arts lidera esta coproducció de l’òpera de Charles Gounod, en la qual es reunixen tres dels teatres més importants del continent: La Scala de Milà, la Staatsoper Unter den Linden de Berlín i el Teatro Real de Madrid.

Jesús Iglesias Noriega, director artístic de Les Arts, ha presentat este dimarts davant els mitjans de comunicació este títol que s’estrena el pròxim 3 d’octubre, en companyia del director d’escena del muntatge, l’alemany Johannes Erath.

Iglesias Noriega ha subratllat que *Faust* suposa el retorn de Les Arts al circuit internacional amb un muntatge de mitjans artístics i tècnics a l’altura del 20 aniversari de la institució. En este sentit, ha apuntat les xifres de ‘superproducció’ de l’obra: amb més de 200 artistes, músics i tècnics implicats, 18 tones d’escenografia i més de 150 peces de vestuari.

Musicalment, ha destacat que *Faust* és considerada “amb permís de *Carmen*, una obra mestra de la lírica francesa”, amb moments com l’‘ària de les joies’, ‘el vals’, ‘el cor dels soldats’ o ‘el rondó del vedell’ que són repertori imprescindible en els concerts i recitals d’òpera del món.

“La partitura de Gounod -ha afegit- conté moments exuberants i d’extrema bellesa que ens convida a celebrar el so de l’Orquestra de la Comunitat Valenciana, que va nàixer també amb este teatre, així com per al Cor de la Generalitat, vinculat a Les Arts des de la primera temporada”.

Johannes Erath, firma esta producció amb escenografia de Heike Scheele, vestuari de Gesine Völlm, il·luminació de Fabio Antoci i vídeo de Bibi Abel. Ell mateix descriu el seu treball com “un espectacle altament emocional, vertiginós, brillant i manipulador”.

El director busca evocar la fantasia del públic, en un muntatge amb referències a les festes populars, que inclou la presència de deu artistes de circ i un mim, que, com a deixebles de Méphistophélès, s’encarreguen de transformar la realitat segons la seua voluntat.

Per a l’alemany, Faust és una “força centrífuga que provoca el mal en totes les seues formes, mentres que Marguerite, convertida en una funambulista que avança amb la seua fe sobre una corda fluixa, actua realment com l’antagonista del diable”.

Lorenzo Viotti assumix la direcció musical de *Faust*, la primera òpera que dirigix a Espanya el batuta suís. Viotti és un dels noms imprescindibles de les grans formacions, amb un currículum amb orquestres com les filharmòniques de Berlín, Viena i La Scala, Concertgebouw d’Amsterdam, Staatskapelle de Dresden o l’Orquestra de Cleveland, entre altres.

Les Arts reunix un sòlid elenc vocal amb tres dels intèrprets més celebrats per la platea valenciana. Torna Ruth Iniesta, que debuta en l’exigent rol de Marguerite, en la que serà la sexta incursió d’una de les sopranos favorites del públic de Les Arts, al qual ha captivat en títols com *Il viaggio a Reims, Pagliacci, Don Giovanni, Pan y Toros* o *Doña Francisquita*.

El tenor peruà Iván Ayón-Rivas, vencedor indiscutible de la nova producció del maig passat de *L’heure espagnole* i *Gianni Schicchi*, canta el paper de Faust, amb el qual va collir un dels primers èxits de la seua sensacional carrera en la seua presentació en La Fenice de Venècia.

El baríton italià Alex Esposito, habitual en els repartiments dels principals teatres del circuit, tanca la terna protagonista com Méphistophélès, en una nova actuació en la Sala Principal després dels quatre rols de vilà en Les *Contes d’Hoffmann* o Enrico VIII a *Anna Bolena*.

Ekaterine Buachidze (Siebel), Florian Sempey (Valentin), Bryan Sala (Wagner) del Centre de Perfeccionament de Les Arts, i Gemma Coma-Alabert (Marthe) completen el repartiment.

*Faust*, de Gounod, es representa el 3, 5, 8, 11 i 15 d’octubre. Les entrades es poden adquirir en taquilles, la línia de venda 96 197 59 00 i la web de [Les Arts](https://www.lesarts.com/faust/).

Fecha: 30/09/2025